text: Savner du smykker og Ipads efter indbrud?
  07 oktober 2014 kl. 11.37
  Har du haft indbrud og mistet smykker, parfumer, Ipad og mobiltelefoner, så er det måske dig, som politiet efterlyser.
  Syd- og Sønderjyllands Politi har nemlig fundet en lang række tyvekoster i forbindelse med en ransagning hos en mand i Padborg. Politiet formoder, at tingene stammer fra indbrud i området Sønderborg og Aabenraa.
  Politiet vil gerne høre fra borgere, der eventuelt genkender nogle af tingene, også selv om der er udbetalt erstatning fra forsikringsselskab.
  Der er fundet flere ting, end de viste. Alle kosterne kan efter aftale ses på Aabenraa Politistation, hvis du tror, at det kunne være dine ting.
  